Hevder Russland betalte EU-politikere for å tale Putins sak
Flere land vil rydde opp, etter avsløringer om hvordan Russland vil påvirke vårens EU-valg I påsken advarte Tsjekkia resten av EU-landene om at Russland har en aktiv kampanje for å påvirke vårens valg til nytt EU-parlament.  Gjennom nettstedet «Voice of Europe» skal russerne ha spredt propaganda og betalt europeiske politikere.  Belgisk etterretning har samarbeidet med tsjekkiske kolleger for å avsløre russernes aktivitet, sa Alexander De Croo, Belgias statsminister, i nasjonalforsamlingen skjærtorsdag. – For eksempel kom det frem i lyset at Russland har tatt kontakt med medlemmer av EU-parlamentet. De skal ha betalt dem for å spre russisk propaganda, sa han ifølge Politico. Ukrainsk oligark Sentrum i skandalen er nettstedet «Voice of Europe». Mannen bak, er opprinnelig fra Ukraina. Han heter Viktor Medvedtsjuk og er alliert med Vladimir Putin. I påsken ble han satt på Tsjekkias liste over mennesker som fortjener sanksjoner. Landet har bedt resten av EU om å gjøre det samme. Medvedtsjuk regnes som en ukrainsk oligark. Etter kommunismens fall bygget han opp en formue som i 2008 ble beregnet til 4,9 milliarder kroner. I april 2022 ble Medvedtsjuk arrestert i Ukraina. Det var to måneder etter Russlands store angrep på landet. Han ble anklaget for å løpe Putins ærend. Etter litt under et halvt år i fengsel ble han utlevert til Russland, som del av en utveksling av fanger. Forklarte Russlands syn på krigen  Etter påske har «Voice of Europes» nettside vært utilgjengelig. Fra 2017 til 2019 ble avisen drevet fra Nederland, med en leder som er alliert med høyreradikale Thierry Baudet. Nettavisen gjenoppsto i 2023, da med kontor i Tsjekkia. Innholdet var i stor grad artikler som forklarte Russlands syn på krigen i Ukraina. I tillegg ble mange politikere fra EUs ytre høyre fløy intervjuet. Tsjekkerne mener at det var Medvedtsjuk som finansierte prosjektet. Betalte stemmer? Det som skremmer europeiske politikere mest med tsjekkernes avsløringer, er mistanken om at «Voice of Europe» har betalt EU-politikere for å tale Putins sak. Resultatet er en heftig debatt i flere europeiske land. Politikere som har stilt opp for «Voice of Europe», må svare på spørsmål om de fikk betalt for å si ting russerne satte pris på. Tirsdag 2. april var det debatt i det nederlandske parlamentet. Avisene skrev mest om at Thierry Baudet og hans partifeller ikke inntok plassene sine i salen. Baudet leder partiet Forum for demokrati (FvD).  Han har lenge blitt anklaget for å løpe Putins ærend i Europa. Spørsmål i Tyskland og Italia I Berlin ber ledelsen for Alternativ for Tyskland (AfD) to av sine parlamentsmedlemmer om å svare på påstander om at de har mottatt penger, melder Reuters. Der Spiegel hevder at en av de mistenkte, er et medlem i Forbundsdagen, Petr Bystron, som også er kandidat i valget til nytt EU-parlament. Onsdag avviste han at han noen gang har mottatt penger fra russerne. Men ifølge Der Spiegel har tsjekkiske myndigheter lydopptak som viser at han lyver. I Italia må visestatsminister Matteo Salvini svare på spørsmål om forholdet sitt til Russland. Salvini har flere ganger stilt opp i T-skjorte med bilde av Vladimir Putin. Siden 2017 har partiet hans, Liga, hatt en avtale med Putins parti. Denne uken sa de opp avtalen. Polske avsløringer I påsken gjennomførte også polske sikkerhetstjenester flere razziaer i Warszawa og en annen by. Den polske regjeringen sier at landet har merket økt russisk aktivitet den siste tiden. Polen er helt avgjørende for Vestens hjelpesendinger til Ukraina.  «Det er blitt dokumentert at Russland forsøker å organisere mediekampanjer i EU-land, sa sikkerhetspolitiet i ifølge Reuters. «Voice of Europe» skal være en del av dokumentasjonen på dette. Reuters skriver også at polske myndigheter har arrestert en person som jobbet opp mot både det polske parlamentet og EU-parlamentet.
Tsjekkia advarer EU om at Russland prøver å påvirke det kommende EU-valget.  Sentrum for skandalen er nettstedet 'Voice of Europe', finansiert av den ukrainske oligarken Viktor Medvedtsjuk, en alliert av Putin.  EU-politikere skal ha tatt betalt for å fremme russernes sak.